Onsdag i sidste uge måtte ejeren af Danmarks eneste bolsjemuseum, Frøken Fines Bonbonmuseum, samt landets mindste savværk se sit livsværk gå op i røg, da en brand pludselig tog fat i gården i Thy. Ejeren Manfred Müllers barnebarn opdagede røgen omkring klokken 16 onsdag, men branden blussede hurtigt op, og slukningsarbejdet varede hele natten. Nu er stedet undersøgt, og teknikere har fundet årsagen. - Et strømførende kabel var kortsluttet, og det har startet branden, fortæller Jørgen Jensen fra lokalpolitiet i Thisted. Det var bygningen med savværket, der nedbrændte, men det har også påvirket bolsjemuseet. Flere unikke og uerstattelige genstande blev ødelagt af branden. - Tyve års arbejde er væk. Det er trist og træls, sagde Manfred Müller dagen efter branden. Ulykken har dog ikke taget modet fra tyskeren, der sammen med sin kone har besluttet at bygge det hele op igen.

Opsummering:
Ejeren af et bolsjemuseum i Thy måtte se magtesløs til, mens hans livsværk gik op i røg.